khistorydata/jeongjo-sjw-relations huggingface dataset:
정조 21년
丁巳八月二十九日辰時上御重熙堂日次儒生殿講專經文臣殿講製述兼行次對入侍時行都承旨徐邁修行右承旨韓晩裕左副承旨李肇源右副承旨李海愚同副承旨金達淳記事官金履永假注書呂東植記注官金良倜記事官吳泰曾以次進伏訖上曰試官以下行禮右議政李秉模行大護軍李秉鼎行大司成趙鎭寬行副護軍李義綱申鳳朝柳師模崔光泰以次入就拜位引儀唱行禮考官以下行禮訖以次陞殿上命書榻敎曰專經文臣殿講試官知事趙宗鉉行大護軍金載瓚檢校待敎沈象奎加差下上曰考講當分所爲之注書加差以送可也仍命書榻敎曰檢閱吳泰曾前假注書曺錫中假注書加差下講畢後減下上曰司成宋翼孝改差令該曹口傳差出出榻敎邁修曰行護軍金翊休昨呈由單而傳旨未下之前徑先下直本院之矇未覺察已極惶悚而宰臣不察之失亦不可無警從重推考原單子勿施何如上曰依爲之出擧條上曰違牌承旨許遞前望單子入之待下批牌招先入侍後謝恩出榻敎上命書傳敎曰大臣備局堂上引見履永承命出傳與右議政李秉模兼戶曹判書金華鎭行工曹判書金文淳行上護軍金持默行吏曹判書閔鍾顯禮曹判書李時秀右參贊沈煥之行大護軍趙心泰兵曹判書李祖源刑曹判書趙尙鎭行大護軍徐有大行大司成趙鎭寬行護軍徐龍輔李書九李益運校理洪秀晩事變假注書尹東壽以次進伏秉模曰纔行景慕宮展拜仍又臨殿勞動聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰樣矣秉模日惠慶宮氣候何如上曰一樣矣秉模曰臣之向來擧措誠不勝萬萬惶悚而自分此生不敢復近天陛今日雖有次對之命其何敢晏然入來乎第念區區微懇竊欲一暴於君父之前冒死登筵而心神顚錯不能仰奏其萬一矣臣身之得至今日一則聖恩二則聖恩只是涕淚以爲命隕結以爲報矣伊日事臣之一心已有所定卿宰中亦有知臣之心者矣轉輾於焉之頃自犯死罪中死罪精爽昏矇神識迷錯至于今日尙不知臣身之如何此無他臣本以百無所取之人叨此千不近似之任天必使之自絶于君父也如臣之身安有五命之可論而無知妄作自抵罪犯亦莫非命也以地分則莫如臣疎逖以門戶則莫如臣單寒徒被罔極之恩遽致隆顯之位感祝之說猶屬例套人生於三事之如一則臣常以此自期雖以私計言之無家而有家無食而有食陶鑄之澤無所不至而臣不能善爲承當匍匐入井不啻再三而每每殿下拯濟之至於今年重卜之命實是千萬夢想之外黽勉出膺無路報答而日夜所顒祝者惟是善類彙進義理申嚴元氣有漸長之效朝象有淸明之望上賴聖明庇覆之澤不藉諸宰贊助之力庶幾殫竭魯鈍於簿書期會之末自幸無罪矣一自向日以後神不守舍惝怳靡定居家常自寒粟之遍體對人亦輒氷火之交中至於公議之峻發雖是朝廷之防範在臣尙在耳外不暇自恤若得速降威罰鈇鉞之誅嶺海之典固所甘心而抑或謂以簪履之舊不忍遽斥則亟削臣職名使得優游散浪以送餘年此實仁覆之澤有所終始也上曰大體過矣伊日事自有批答之辭更有何語只依其批答而奉行而已秉模曰設令臣不顧廉隅日赴籌坐人必不以平人待之矣臣亦不敢以平人自處矣上曰更有何形容底語耶都付之倉卒之科好矣大抵心和則氣和君相一體也卿今憂愁鬱悒如是之過朝廷豈有和泰之理雖一命之士若能存心愛物則其效之推廣甚大卿何不收拾身心以自保重乎繼自今竝付闊略以致昭曠須以平心二字做得活潑潑工夫可也秉模曰精神茫昧往事全不記得卽境亦難自抑矣上曰此非摸捉之事何必扼在心中耶秉模曰惟恨平日之所執不能見信於上至有向日之妄發矣凡事少違道理則便是不盡分處此事非不知聖意之所嘗耿耿而臣之所嘗秉執亦在於是伊日聲氣之過自不得不然到今追思惶汗浹背若不趁今鐫改則來頭罪戾將不知至於何境曲護之恩惟在於體諒二字矣上曰卿言過矣至於聲氣之說尤不足提起也秉模曰伊日飭敎臣不敢受以爲罪亦不敢受以爲德翌日之參班今日之簉朝殆若無事者然臣身固不足恤其如國事之僨誤何哉上曰俄所謂付之相忘者實爲卿地何必若是重言而復言乎秉模曰臣於平日素訥於言況今惝怳迷錯不得發口若不自上斥退則亦豈終始曲全之恩乎上曰次對爲之秉模曰別無稟奏之事而至於草記則傳諭之下雖有冒死爲之者而及登筵席尤不勝惕然誠不知所達而身旣登筵若無一條仰陳則臣心亦缺然故廟堂文簿略爲持來以此職奏事止於是矣秉模曰金浦郡守洪大協所懷批旨內有令廟堂從長稟處之命矣取見其所懷則以爲本邑米還自來數多之中江都米耗條之無論豐歉納于江都者每石之價其數夥然若當豐稔之歲則殆乎倍直民皆以此爲切痼之瘼爲辭矣如値歉歲則畿伯年分狀啓或以被災邑江都納耗米每石五兩折價輸送爲請矣以此推之歉歲則雖爲廉價豐年則實爲過價民人稱冤似由於此而不必自廟堂論定其價令該道臣及該守臣往復停當假令歉歲幾許俾有彼此相當公私俱便之效亦令枚報備局以爲憑考之地何如上曰依爲之出擧條秉模曰頃因京畿監司李在學所啓有令廟堂草記之命矣卽見其所啓則以爲陽川等四邑當年還耗除減而耗條中臣營所關各樣穀物皆是逐朔支放之資不可不給代需用爲辭矣常賑穀名色雖不可許劃於諸邑所請今此還耗除減旣出特恩則給代之用以常賑事面正大以此區劃之意分付而待其畢區劃使之成冊修報于備局何如上曰依爲之出擧條秉模曰頃因定例堂上李時秀所啓自園所站至始興站各站司僕芻豆軍馬柴草自柴草契擧行而係是科外令廟堂依昨年成命從便給代事蒙允矣無論司僕芻豆與軍馬柴草便是軍需且念數必無多以本道所在備局句管穀耗條劃給後枚報本司之意分付道臣何如上曰依爲之出擧條秉模曰黃海監司李義駿狀啓纔已覆啓矣訓局砲保事體有異於他軍門故諸道此等狀啓時別爲擧論而今番海伯狀啓只稱各軍門不擧砲保名色此則似當依例純木捧納而俄於閤外聞兵判及有司堂上之論則竝與各軍門價布之純錢多以爲過此說誠有意見更爲下詢處之何如上曰兵判及有司堂上各陳所見可也祖源曰本曹價布事體之緊重非比各軍門價布而近來各道代捧之請便成謬例甚至於曹儲之不成貌樣公用之每患苟艱誠爲寒心今此海西道臣之初不區別名色分等優劣通一道以純錢仰請者有欠詳審當該道臣推考本曹納價布木邊一依定式以純木上納之意更爲分付似不可已矣鎭寬曰海西軍木代錢事昨因本司草記以純錢許施矣本道今年綿農比之嶺南雖未知其誰優誰劣而大抵告歉則一也嶺南則分等啓下獨於海西通一道純錢非但有不均之嘆且考本道狀啓則遂安新溪等處旣稱稍勝黃州鳳山等邑亦云綿鄕水災十數邑外不無略加分等之意而末捎結辭極甚糢糊固已未安廟堂之遽爾許施恐未必得當稍勝及綿鄕處軍布則木邊中以三分一四分一自本道參量代捧各衙門價布竝令純錢事更爲行會則國計不至大損民力亦可少紓玆敢仰達矣上曰大臣之意何如秉模曰災邑民情固不可不念而嶺南則旣以面里分等本道則通一道純錢終有違於重軍需之義有司堂上之言誠得體矣上曰砲保之不爲別白論列雖甚混圇而若令純木其勢則似難許令分等代捧至於兵判所奏該曹價布事豈可一倂純木乎有司堂上所奏各營軍布分等事亦有意見區別分等代捧各衙門價布竝許純錢事分付可也上曰今年之霜比常年差晩矣嶺南農形今則稍勝云否秉模曰以一道論之則不至於大爲飢饉而其中淸河一邑最爲尤甚而亦不至於接濟沒策矣上敎華鎭曰本曹經費或有昔無而今有歸於尾閭之洩者否華鎭曰有一二條如是者矣上曰然則可支幾月華鎭曰今年內則優優矣時秀曰日前上言二度有令賤臣詳問以稟之命矣取見其上言則二度列名者合爲九人而皆是庚辰溫泉行幸時船隻擧行之江居民人也指問於渠輩則似非冒稱前此如此之人皆蒙加資之恩合有一體施行之道故敢此仰達矣上曰依爲之出擧條時秀曰因廣州留守洪檍所奏公都會參試官事有令該曹稟處之命矣公都會試官不可不以文官差定而本府旣無所屬文官每當都會定日後自本府文移畿營自畿營道內文官守令察訪中差送仍爲定式之意分付該道道臣及該府留守處何如上曰依爲之出擧條鎭寬曰月前忠淸監司狀啓以藍浦縣朱子畫像書院事該守令有所論罪矣今伏聞此書院欲爲毁撤云旣成之院旋又毁之事甚不好不如任其成毁之爲愈矣以此分付何如上曰此非朝家所知之事卿與該道臣往復從長處之可也秀晩曰云云擧條未下上曰備堂先退上曰懸題紙入之秉鼎捧懸題紙進伏上命書御題本朝度支進常平尺箋常平秤銘懸題訖上曰齊任中有懸病者在前如此之時有定式乎肇源曰有停擧之例矣文臣儒生以次應講訖命退諸臣以次退出
정조 21년
行都承旨徐邁修坐行左承旨李晩秀坐行右承旨韓晩裕坐左副承旨李肇源坐右副承旨李海愚坐直同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
藥房提調李時秀副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
金達淳啓曰玉堂備員間視事頉稟之意敢啓傳曰知道
정조 21년
傳于金達淳曰禮房承旨馳詣宗廟景慕宮奉審摘奸以來
정조 21년
傳于金達淳曰九日製試紙用大好紙事分付
정조 21년
傳于李肇源曰今日仕進印所云入侍事遣史官傳諭于左議政
정조 21년
李肇源啓曰左議政蔡濟恭依下敎來待矣傳曰入侍
정조 21년
李海愚啓曰三登縣令李豐林延豊縣監徐有惇卽爲下送事命下矣兩司當爲署經而憲府則行大司憲宋煥箕在外執義掌令二員持平二員未差諫院則大司諫司諫獻納正言一員未差正言鄭彦仁未署經無以備員署經云未差之代政官牌招開政差出待下批仍卽牌招以爲署經之地何如傳曰允
정조 21년
金達淳以弘文館言啓曰本館上番闕直已至多日事甚未安今日政新除授玉堂待下批仍卽牌招入直何如傳曰允
정조 21년
有政吏批判書閔鍾顯進參判未差參議魚用謙進行左承旨李晩秀進以權裕爲戶曹參判尹長烈爲大司諫柳畊爲執義韓光植爲司諫尹寅基許鍒爲掌令朴載德宋知濂爲持平蔡趾永爲正言柳相祚爲校理李書九爲司譯提調李夢龍爲直講朴壽亨爲永陵令朴性圭爲平市令韓百衍爲司饔主簿柳明觀爲平市直長金載一爲咸鏡都事前敎授韓壽福今加通政五子登科事加資事承傳故通德郞安宗翼贈戶參例兼慶尙右兵使安橚考前僉知權重彦今加嘉善朝官年八十加資事承傳
정조 21년
兵批判書李祖源參判柳誼病參議李文會入直進參知尹致性病左副承旨李肇源進副護軍朴載淳副司直李顯默副司果宋詳濂柳相祚徐簡修僉知金最煥以上單付
정조 21년
以大司諫尹長烈執義柳畊持平宋知濂牌不進罷職傳旨傳于李海愚曰只推
정조 21년
以慶尙監司李亨元狀啓薦新石榴限內不得封進惶恐待罪事傳于李海愚曰勿待罪事回諭
정조 21년
李肇源以兵曹言啓曰訓鍊院判官申溥素抱關格之症近益添劇時月之內無望供職屢度呈狀乞遞實病旣如此則不可强令察任改差何如傳曰允
정조 21년
李肇源以兵曹言啓曰今八月三十日各廳堂下武臣朔試射時中樞府經歷朴明勳武臣兼宣傳官尹孝達李漢鼎南耆喆部將吳亨喆鄭魯誠等未滿四中竝依定式決棍十度都摠府經歷趙柳葉箭二中騎芻一中以矢數計之則雖未滿四中騎芻例有倍劃之規依此例勿爲決棍至於身病及呈辭受由人等退試次姑爲懸頉以入之意敢啓傳曰知道李肇源以兵曹言啓曰依下敎訓鍊院主簿金啓默只以鐵箭試取後別單書入之意敢啓傳曰知道
정조 21년
李肇源以壯勇營言啓曰來九月當本營右司屬京畿四番右哨高陽軍兵逢點實數一百二十六名今已點閱整齊仍爲立番本營之意敢啓傳曰知道
정조 21년
禁府啓目照訖講一所試官李翊模金履喬林漢浩尹悌東韓興裕洪致榮二所試官鄭履綏朴鍾淳鄭來百趙得永李儒修尹益烈尹永儀四所試官尹序東鄭觀輝李東煥沈興永尹涵尹行直等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處爲白乎旀尹永儀段刑推得情何如判付啓多日捧講之際文義發問之或涉於繁冗不是異事則皆稱無是殊無引罪之意者極爲未妥兺不喩講前看單均有襲謬之習竝只議處爲旀其中李儒修尹永儀李東煥段深得爰辭之體看單一款不須問卽爲分揀放送爲良如敎又啓目照訖三所試官金銑朴崙壽李貞運沈奎魯申龜朝李弘達中學訓導黃萬齡等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處爲白乎旀黃萬齡段刑推得情何如判付啓黃萬齡段不必深責附過放送爲旀金銑等段其中雖有數三供招之自引者文義發問一款外又有兩罪而伊時草記之擧亦未免由於損體何可區別於爰辭同異乎竝只議處爲良如敎又啓目祥原前郡守崔廷岳中和前府使尹行儉等原情云云判付內辭意發問目嚴問則專事漫漶泛稱遲晩所當請刑是白乎矣曾經宣傳官勿爲請刑載在大典通編且有嚴問捧口招之命上裁何如判付啓囚供之節該於檢案可謂前所未聞嚴加照律以聞爲良如敎又啓目興海前郡守尹弘心矣本府議啓內今以前道臣之言參以囚供則當初屬公旣出營題其後修公廨防民役等事亦是實狀云則恐不可直歸之之於剝民肥己之科至於久遠獄捧賂事渠旣極口發明前道臣亦以初不聞知爲言則亦難勒斷是白乎乃大抵朴孟根等相訟旣爲年久且有京司及本道粘關則所當兩造詳覈指一公決而不此之爲乃於稟報營門之際或曰主客莫辨或曰民習可惡顯有依違彌縫之意者揆以法理極爲可駭罪杖八十收贖奪告身三等私罪奉敎依允爲旀功減一等爲良如敎
정조 21년
丁巳八月三十日辰時上御便殿左承旨入侍左議政同爲入侍時左承旨李晩秀記事官金履永金景煥吳泰曾左議政蔡濟恭以次進伏訖上敎濟恭曰朝氣頗寒而卿能早入矣濟恭曰臣身何足恤哉霜氣降緊聖體候若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上敎元子拜濟恭濟恭亦拜濟恭曰元子宮氣貌近漸充實矣上曰雖未嘗釋卷而以小學之熟讀又讀過於支離頗有厭讀之意似反不如速了當而讀他書矣濟恭曰熟讀之厭讀自是通患矣上曰卿之今行所作又甚夥然予則應接不暇只次三首以送矣濟恭曰當爲臣家萬世之寶藏矣上曰章陵以桂陽山爲案環如綿繡障子地利甚好不可無紀實謹次肅考御製使之揭板而恭憶先朝每誦遲遲八日度如年之句不覺愴感矣昔聞金安老通潮四十里至圓通峴而止此爲萬年拱護之地則豈容人力鑿破乎上曰古所謂士論亦有不可取者遷陵時梓宮門路不可由興仁崇禮云豈有如許士論乎晩秀曰此則延平之言矣濟恭曰此皆士論過酸之致也臣嘗見野史有云慈宮入闕時自上出送承旨朝臣以爲不可至於陳疏士論之過每患如是矣上曰雖旌招之人亦有遣承旨之例則此等之論可謂迂且曲矣上曰今年慶尙道將何以接濟濟恭曰所恃者惟前年之大登雖或設賑似不至大段矣上敎元子取近日所課詩文以示左相仍命評批濟恭辭不當上曰何傷乎濟恭且讀且批紅紫爛然奏曰諸篇皆唐人聲調而範圍之廣又在聲調之外至於鑾駕淸晨發旌旗百里紅以下諸句藹然見根天之所發尤用欽嘆矣且煙月康衢上處處擊壤歌之句誠好矣然煙月擊壤非徒然可致聖王有作治化浹人則不期然而自然文辭姑舍此等處正好深思矣上曰李基讓今爲堂上矣猶不知其人之如何而向日廣留因富平量田事盛稱其才諝又聞洪良浩以文章盛稱云何以得此於兩重臣乎濟恭曰果是通才矣上曰卿則先退濟恭退出上曰洪奭周比較之作純熟典實優於文任之文其家人之能如是眞異常矣晩秀曰不特此文所知者博眞奇才矣上命退承史以次退出
정조 21년
丁巳八月三十日未時上御便殿右副承旨入侍稟事閣臣同爲入侍時右副承旨李海愚假注書呂東植記事官金景煥吳泰曾一提學鄭民始以次進伏訖上敎民始曰俄者左議政筵退後相見乎民始曰未及見之矣民始曰鄕軍之直赴者自其隊中謂以出身凡係使役竝爲除減甚至私習之時亦不鍊習云雖曰直赴未及放榜名在編伍而不爲其役者極爲駭然事當痛禁而旣是直赴非久自當出伍不必別爲設禁此後直赴者卽爲除案充代則此等弊端不期去而自去依此擧行之意分付鄕軍所在各邑何如上曰依爲之出擧條上命書傳敎曰明日九月也九日製之進定於朔日其例旣多監試觀光鄕儒或有未及下去者今日大臣入侍亦以此有酬酢弘文提學待開門牌招仍令通方外而處所設次於丕闡堂事分付命退諸臣以次退出
정조 21년
行都承旨徐邁修坐行左承旨李晩秀坐行右承旨韓晩裕坐左副承旨李肇源坐直右副承旨李海愚坐同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
李海愚啓曰行大司憲宋煥箕掌令許鍒在外執義柳畊掌令尹寅基持平宋知濂朴載德牌招啓辭未下監察茶時之意敢啓傳曰知道
정조 21년
傳于金達淳曰同副承旨與弘文提學持此御題偕往泮宮試敢以來
정조 21년
李晩秀啓曰奎章閣提學鄭民始沈煥之牌不進推考傳旨今方捧入而同參考試命下之後如是違牌事甚未安更爲牌招何如傳曰允
정조 21년
以漢城府坐不坐單子傳于韓晩裕曰呈辭判尹許遞
정조 21년
以忠淸監司韓用和狀啓行大護軍宋煥箕祿俸代米肉不敢冒受云故不得輸送事傳于韓晩裕曰安心領受事更令地方官傳諭後齎傳事回諭
정조 21년
金達淳啓曰臣與弘文提學閔鍾顯偕往泮宮儒生試取收券二千五百三十一張捧入之意敢啓傳曰知道科次入侍
정조 21년
兵曹口傳政事副司果嚴耆單付
정조 21년
李晩秀以講學廳言啓曰元子宮小學第四卷今日畢講第五卷仍爲繼講之意敢啓傳曰知道
정조 21년
徐邁修以司饔院監膳提調意啓曰各殿宮日下生雉依下敎自夏初全數代封矣今則秋節已深山雉漸出今日爲始生雉依例復舊封進之意敢啓傳曰知道
정조 21년
金達淳以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以二十四日退行磨鍊節目何如傳曰權停
정조 21년
李肇源以壯勇營言啓曰來十一月當本營右司屬京畿五番後哨坡州軍兵來十月三十日京中逢點依節目準二朔立番之意本道監司處預爲知委何如傳曰允
정조 21년
徐邁修以舟橋司言啓曰本司都廳具明遠遷轉代以御營廳千摠金明遇差下使之察任何如傳曰允
정조 21년
李海愚以義禁府言啓曰平安監司朴宗甲啓本據刑曹覆啓內泰川縣殺獄罪人安東伊獄事初檢官泰川縣監李萬榮依道臣所請令該府拿問重勘事判付內依回啓施行事命下矣李萬榮時在任所云依例發遣府羅將拿來何如傳曰允
정조 21년
李海愚以義禁府言啓曰平安監司朴宗甲啓本據刑曹覆啓內祥原郡殺獄罪人嚴禾包里獄事初檢官祥原前郡守崔廷岳覆檢官中和前府使尹恒儉依道啓令該府竝拿問處之事判付內檢官事萬萬駭然殺死之案關係何如肯綮句語之無難刪拔寧有如許檢官乎不可尋常拿處而止令該府嚴問捧口招以爲重勘之地事命下矣崔廷岳尹恒儉等今方待命竝拿囚之意敢啓傳曰知道
정조 21년
丁巳九月初一日卯時上御便殿同副承旨入侍時同副承旨金達淳假注書呂東植記事官金景煥吳泰曾以次進伏訖上曰弘文提學已爲入來乎達淳曰今方入來矣上曰今日試取承旨亦進去可也又敎曰收券時以京鄕及各道分排作軸可也上命書榻敎曰收券當夥然試官則館閣提學入直閣臣玉堂外泮長及仕進新舊抄啓文臣入直兵曹郞廳加差仍敎泰曾曰抄啓文臣則下番知委可也達淳曰弘文提學閔鍾顯旣已承牌奎章閣提學鄭民始沈煥之藝文提學李秉鼎卽爲牌招以爲同參考試之地何如上曰依爲之出擧條上曰日前到記不知解題諸作皆失意故今番則竝懸解題使儒生知此意可也又敎曰都承旨旣兼同成均矣同爲進去檢飭可也又敎曰儒生似未及齊會徐徐出去待其齊會後懸題若過限則卽爲入來可也仍命退承史以次退出
정조 21년
丁巳九月初一日辰時上御重熙堂右承旨左副承旨入侍時行右承旨韓晩裕左副承旨李肇源記事官金履永記注官金良倜記事官吳泰曾以次進伏訖上曰試官考券若在入侍則雖書外等必皆稟達蓋謹其事之義而今番一所試券之優等御覽者等皆橫書而不于題下者亦爲可駭矣肇源曰大小科一等試券之入啓者書等例皆楷正所以嚴事體也而今見監試初試一所初終場一等試券則書等皆潦率橫斜有欠愼重之意誠極未安當該上試官從重推考原試券書等者使之更爲釐正何如上曰依爲之出擧條晩裕曰文臣製述時以銘應試之五文臣招使待令于堂后矣上曰製述之銘券蓋多明經之人而此五人之以銘納券必出於占便使之別牲記入直于闕內一日輒試兩題限十日爲之而表十首及賦策各五首呈券後出送可也命退承史以次退出
정조 21년
丁巳九月初一日未時上御便殿科次入侍時行右承旨韓晩裕左副承旨李肇源同副承旨金達淳記事官金履永記注官金良倜記事官吳泰曾弘文提學閔鍾顯藝文提學李秉鼎二直提學李晩秀行副護軍李集斗檢校待敎沈象奎副修撰洪秀晩兵曹佐郞金裕己副司正李存秀金履載洪奭周承文院副正字徐俊輔曺錫中柳台佐洪樂浚宋冕載姜浚欽洪命周黃基天金處巖李英發京畿都事趙萬元前縣令嚴耆儀仗庫郞廳具得魯以次進伏訖上命書傳數曰戶曹判書入侍賤臣出與戶曹判書金華鎮偕入進伏上敎華鎮曰元子方侍坐在卿初覿仰瞻可也華鎮曰今日始得仰覩嶷嶷之儀況又講學日就臣以畢講賞典事待令歡欣慶忭之忱不可以言語形容其萬一矣上敎晩秀曰第五卷亦從速畢講之意言于諭善可也晩秀曰諭善亦會此意矣上曰戶判先退華鎮曰五卷畢講之後賞格將與他自別矣上曰取考前例如予畢講時可也華鎮退出上曰先呈何不入稟乎肇源曰試所承旨俄已書報而不可以私書入稟故未及擧行矣上曰直提學李晩秀讀券官加差下出榻敎上敎晩秀曰御題知解乎晩秀曰俄始聞之取考孟子矣上曰近日儒生不知窮則獨善達則兼善之義故出此試題而似難做得其本旨矣上曰戶判見鑄字所而不以爲狹窄乎晩秀曰戶判則無所言而寒節將迫而工匠無處容接若做假家三數間以爲冬節應役之地似好矣上曰兩文任升殿諸試官竝坐堂下分考試券而諸道之分捧標別者無相錯雜可也考券訖上命書傳敎曰九日製居首幼學沈潗直赴會試之次幼學兪衡柱曺錫正生員趙萬大幼學李馝進士李容羽幼學洪起燮鄭昡黃協商崔錫東金夢亮李東燮李翊周進士朴時源生員柳奭佐幼學李若洙各給二分次上儒生等各紙一卷賜給又命書傳敎曰入格儒生明日待令命退諸臣以次退出
정조 21년
行都承旨徐邁修坐行左承旨李晩秀坐直行右承旨韓晩裕坐左副承旨李肇源坐右副承旨李海愚坐直同副承旨金達淳坐注書金履永仕柳遠鳴病假注書呂東植仕直事變假注書尹東壽仕
정조 21년
李海愚啓曰行大司憲宋煥箕掌令許錄在外執義柳畊掌令尹寅基持平宋知濂朴載德牌招啓辭未下監察茶時之意敢啓傳曰知道
정조 21년
傳于金達淳曰發遣吏郞諸執事淸齋與否摘奸以來
정조 21년
徐邁修啓曰吏曹參判權裕除拜後過三日不爲出肅事甚未安依定式推考警責仍卽牌招察任何如傳曰允
정조 21년
兵曹口傳政事副護軍李相璜單付
정조 21년
李晩秀以禮曹言啓曰卽接四館所所報則去乙卯四月日次儒生殿講入格幼學朴思彦李集運給一分同年八月秋到記殿講入格幼學李輝淵尹禧給二分同年十二月日次儒生殿講入格幼學徐道裕給一分去丙辰十二月日次儒生殿講入格幼學金益耟給一分今丁巳二月春到記殿講入格幼學權喆方致矩金世忠給一分事命下而依例許赴事報來矣幼學朴思彦等九人依例許赴於今此式年東堂文科初試較藝等第之意分付何如傳曰允
정조 21년
李肇源以備邊司言啓曰本司武郞廳許讔宣傳官前仕通計已滿十五朔依例六品遷轉事捧承傳施行何如傳曰允
정조 21년
李肇源以兵曹言啓曰宗廟東邊外墻垣一處今日畢築矣守直衛軍解送之意敢啓傳曰知道
정조 21년
李海愚以義禁府言啓曰卽接月令醫員金光淵手本則時囚罪人尹行直屢日處冷之餘素患關格之症添劇食飮全却氣息奄奄方在難保中云自前罪人病勢危重則有一邊保放一邊草記之命矣尹行直卽爲保放之意敢啓傳曰知道
정조 21년
李海愚以義禁府言啓曰藍浦前縣監權襈原情公事判付內其後該倅拿問後同爲議處此囚姑爲放送事命下矣其後該縣監尹愭今已捧供判下權襈還囚一體議處之意敢啓傳曰知道
정조 21년
禁府啓目粘連靑陽前縣監黃道源矣本府議啓內觀其所供則臺疏中場市揭榜稅米濫捧等事雖爲自明身爲守令吏奸莫察以此照律罪杖一百收贖告身盡行追奪流三千里定配私罪奉敎依允爲旀功減一等爲良如敎又照目粘連祥原前郡守崔廷岳中和前府使尹恒儉矣殺死之案關係何如肯綮句語之無難刪拔寧有如許檢官乎可謂前所未聞嚴加照律以聞罪各杖九十收贖告身盡行追奪徒二年半定配私罪奉敎依允爲旀竝只功減一等爲良如敎又照目成均館典籍韓錫仁矣文臣殿講無緣不參罪笞五十收贖解見任別敍私罪奉敎分揀放送爲良如敎
정조 21년
行上護軍鄭民始上疏曰伏以臣品賦孱弱精力短少本不足比數於人而受恩最厚身非己有惟以筋力奔走不敢言勞爲萬一自效之地前後居職未嘗爲例讓飾辭之計第臣水土之病得自幼少之時始則祟爲痰癖晩又結成㿉疝種種辛苦已作貞疾蒲柳之質因以先衰草土之後從又倍劇氣血凋耗形殼僅存羸尫銷落奄奄癃痼千萬不意忽伏奉壯營之命驚惶震越若墮淵谷義分是懼遂不得不黽勉承膺而僨誤之罪朝夕儻來意謂不待祈懇自可卸免特蒙指敎之旨涵貸之恩式至今日幸免大何居然之間已過十箇月矣行非素學事不夙講觸處生疎隨事瘡疣威不足以警慴校吏仁不足以和睦卒乘而乃以迃疎一措大突然處於戎垣之上全不識韜衿奇正之爲何物旗鼓進退之爲何事强其不能妄欲效嚬天下可笑事無過於此傍觀竊哂校卒生慢其所以虧國體而損軍威非止一二營制新創諸凡設施布置猶有未盡整頓者聖上之拔例越格特授臣以是任蓋欲其出謀發慮一半分修擧而素乏知識且無才具非不欲殫誠竭力而人非適器事不從心十朔之間依然是前日樣子縱荷寬大之澤不加以譴罰而私心悚蹙不安當如何哉早欲自劾仰冀體諒之恩而嚴畏趑趄拖至于今秋涼漸緊痰症益肆胸膈痞結疝癖俱動呻楚之苦已不可堪而每當陡劇之時頭目眩痛精神昏霧甚至前忘後失殆無知覺尙何以酬應事務指揮軍校乎伏況錢穀甲兵俱是重任兼治竝擧有才智者尙且難之如臣病孱又綰惠局遺儲已盡歲入不敷牽補之策正設好箇道理而務劇病甚尙未有料理將不免一無所當兩受其弊當是之時殿下雖欲寬恕臣庇覆臣亦將無奈矣職管衛護官亦榮耀倘非才不逮而病不甚何敢生辭免之意而百爾思量實無自力之望及今鐫遞不至公私狼狽猶可爲息補之道臣之事殿下如事父母當此痰痛之極憫阨之甚不爲號籲於聖明之下而于何控因乎敢恃生成之眷猥陳肝膈之懇伏乞聖慈亟垂憐察先遞臣壯勇使之任以卒終始之澤千萬顒祝臣無任云云答曰省疏具悉重務不可輕遞卿其勿辭行公
정조 21년
丁巳九月初二日巳時上御便殿左承旨入侍時行左承旨李晩秀假注書呂東植記注官金良倜記事官吳泰曾以次進伏訖上曰左傳印役何時可畢乎晩秀曰必欲於十月晦間了役而不敢必矣上命書壯勇使疏批訖上曰壯勇使何爲力請遞免乎晩秀曰臣於日前相見則以爲病瘁不可堪任云矣上命書傳敎曰飭已施前承旨李相璜敍用仍令該曹口傳付軍職仍命退承史以次退出
정조 21년
丁巳九月初二日未時上御便殿左承旨入侍時行左承旨李晩秀假注書呂東植記注官金良倜記事官吳泰曾以次進伏訖上曰試券隨捧隨入之意傳于泮中進去史官可也賤臣承命出傳上曰待敎入侍賤臣承命出傳與檢校待敎沈象奎偕入進伏上敎象奎曰應製將出榜檢書官及閣吏入來待考下修正榜目可也注書金履永收券入來進伏上曰亦有限後之券耶履永曰無之矣御考訖命書傳敎曰日次儒生殿講略進士金用默生員任壽益幼學尹久東生員李鳳采洪仁榮幼學金鍾文箴居首進士南鼎寬跋居首進士李光顯各給二分箴之次生員李命熙進士權大觀生員閔師膺任壽益各給紙二卷粗進士安光宇幼學許琨進士沈湜朴謙進李英鎮幼學李信源李東升鄭道采箴之次生員趙晉和權徽生員申百祿宋碩寬幼學金周默進士李㷞金厚淵李泳洪頤萬洪樂文鄭弼東姜顯永徐稷修生員睦仁圭進士李鍾夏崔壽亨跋之次生員金愚淳進士李在璣生員李在修趙琮鎮進士李大圭徐淇修各給紙一卷仍命退諸臣以次退出
정조 21년
行都承旨徐邁修病行左承旨李晩秀坐行右承旨韓晩裕坐左副承旨李肇源坐直右副承旨李海愚坐同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
金達淳啓曰行大司憲宋煥箕掌令許錄在外執義柳畊掌令尹寅基持平宋知濂朴載德牌招啓辭未下監察茶時之意敢啓傳曰知道
정조 21년
李肇源啓曰禁衛大將徐有大以南關王廟祭獻官今方受香出去矣所佩命召來請還納何以爲之敢稟傳曰仍佩往來往來間都提調摠察從事官發牌聽傳敎
정조 21년
傳于李晩秀曰左承旨右副承旨分詣受香所奉審摘奸以來
정조 21년
傳于李肇源曰入格儒生入侍
정조 21년
以文科東堂一所試官李相璜牌不進罷職傳旨傳于李海愚曰只推
정조 21년
李肇源啓曰右邊捕盜大將李得濟以武科初試二所試官明日慕華館出去矣所佩命召及大將牌傳令牌何以爲之乎敢稟傳曰仍佩往來
정조 21년
吏曹口傳政事以李顯默爲司成
정조 21년
李晩秀以禮曹言啓曰今此式年東堂監試文科初試一所設場於本曹矣上直郞廳依例朝房直宿之意敢啓傳曰知道
정조 21년
李肇源以兵曹言啓曰今月初六日一番羽林衛番次矣該番將未差之代依例口傳差出何如傳曰允
정조 21년
兵曹口傳政事以李敬熙爲羽林將
정조 21년
李肇源以兵曹言啓曰宗廟東邊外墻垣三處及西邊外墻垣四處今日畢築矣守直衛軍解送之意敢啓傳曰知道
정조 21년
金達淳以刑曹言啓曰依下敎闕直守僕朴春煥江原道三陟府定配所卽爲押送之意敢啓傳曰知道
정조 21년
金達淳以義禁府言啓曰時囚罪人黃道源杖一百收贖告身盡行追奪流三千里定配照律公事判付內依允功減一等事命下矣黃道源功減一等杖一百收贖告身盡行追奪忠淸道牙山縣長時驛徒三年定配而以議啓內辭意俱罪目依例發遣府羅將押送配所何如傳曰允
정조 21년
李肇源以御營廳言啓曰依下敎禁府羅將金重泰等八十名今方嚴囚而元數中除受由下鄕十一名家在城外十名待城門開鱗次捉致拘留計料之意敢啓傳曰知道
정조 21년
丁巳九月初三日辰時上御熙政堂諸承旨持公事入侍入格儒生同爲入侍時行右承旨韓晩裕左副承旨李肇源同副承旨金達淳記事官金履永假注書呂東植記注官金良倜記事官吳泰曾檢校待敎沈象奎以次進伏訖上曰儒生入來可也履永承命出傳入格儒生幼學沈潗兪衡柱曺錫正金蘭淳兪星柱生員趙萬大幼學金保商李馝進士李容羽幼學朴道昇洪起燮南履錫鄭昡李興沼李義圭黃協商黃得宗崔錫東丁基采金夢亮金日進李東燮李基冕吳宗岳李周翰進士朴時源生員柳奭佐幼學河錫中李若洙進士林治臣金用默幼學尹久東生員李鳳采幼學金鍾文進士南鼎寬生員李光顯李命熙進士權大觀生員閔師膺任壽益幼學許琨進士沈湜朴謙進李英鎮幼學李信源李東升鄭道采生員趙晉和權徽申百祿宋碩寬進士李㷞金厚淵李泳洪樂文鄭弼東姜顯永徐稷修進士李鍾夏崔壽亨生員金愚淳進士李在璣生員李在修趙琮鎮進士李大圭徐淇修以次立於階下肇源曰今番日次上齋生應製時幼學金周默以草次上入格故問其委折則其兄用默誤換其弟周默試紙至於被選云試券之兄弟誤換事無足怪而幼學之不得冒赴法例卽然原榜目中金周默則拔去似不可已故敢此仰達矣上曰依爲之出擧條上曰鄕儒昧於事體不善步趨嚴飭可也肇源等承敎飭泮吏上曰講生則已於應講時登筵矣不必更爲升殿應製生五人式先爲進前可也鼎寬進奏姓名上曰年幾何鼎寬曰四十矣上曰賦表策做幾首鼎寬曰表則五百首賦策則各爲百首矣命熙進奏姓名上曰誰之族也命熙曰近族則無之而右議政李秉模之遠族矣上曰初試幾次命熙曰應製初試一番矣大觀進奏姓名上曰誰之族也大觀曰前判書權之十寸孫矣上曰在前亦被選於應製乎大觀曰數三次矣上曰節製及到記幾次大觀曰節製則未爲被選而到記則一次矣師膺進奏姓名上曰擧顔爾之應製被選屢矣凡幾次師膺曰前後近十次矣上曰已爲筮仕乎師膺曰未爲筮仕矣上曰誰之族也師膺曰前執義閔師宣之十二寸矣晉和進奏姓名上曰擧顔應製及節製幾次晉和曰應製則未爲被選而節製則四次矣上曰今年三製進士誰也晉和曰臣之弟也壽益進奏姓名上曰應製及到記幾次壽益曰應製則十二次而到記則初試二次矣上曰今有初試乎壽益曰無之矣徽進奏姓名上曰擧顔其間何去耶徽曰間經草土下鄕矣今年纔服闋矣碩寬進奏姓名上曰誰之族也碩寬曰近族則無之矣上曰應製及節製幾次碩寬曰應製則四次而節製則未爲被選矣厚淵進奏姓名上曰年幾何厚淵曰四十九矣上曰何爲而尙未登第耶此後則須善觀可也㷞進奏姓名上曰有初試乎㷞曰無之矣上曰年幾何㷞曰四十二矣上曰素是實才矣百祿進奏姓名泳進奏姓名上曰誰之族也泳曰至親無立朝人而與李宅鎮爲九寸矣上曰擧顔爾於應製屢爲被選乎泳曰間或爲之矣上曰年幾何泳曰三十四矣上曰爾於華城曾爲應試乎泳曰然矣弼東進奏姓名上曰誰之族也弼東曰前正言鄭彦仁之族矣上曰擧顔年幾何弼東曰三十一矣上曰賦表策做幾首弼東曰賦則五百首表則二百五十首策則纔爲十首矣樂文進奏姓名上曰爾之近族誰也樂文曰至親則無之而奉朝賀洪秀輔之十寸孫矣壽亨進奏姓名稷修進奏姓名上曰擧顔賦表做幾首稷修曰表則五百首賦則二百首矣上曰年幾何稷修曰二十八矣上曰爾是故重臣命臣之子耶稷修曰然矣上曰爾與徐晩修爲幾寸稷修曰臣之弟也顯永進奏姓名上曰前後節製及應製幾次顯永曰節製則一次而應製則四五次矣上曰有初試乎顯永曰無之矣鍾夏進奏姓名光顯進奏姓名上曰其間何去耶光顯曰下鄕去矣上曰有初試乎光顯曰前此二番爲之矣上曰須勿退托孜孜爲之可也愚淳進奏姓名上曰爾之近族誰也達淳曰金羲淳之八寸矣上曰節製及應製幾次愚淳曰節製則三日製一次而應製則今番爲初矣在璣進奏姓名上曰爾是實才而前此他文則皆善做今番則不善矣在修進奏姓名上曰爾之應製被選屢矣凡幾次在修曰自乙卯年以來爲五六次矣淇修進奏姓名上曰有初試乎淇修曰無之矣上曰年幾何淇修曰二十七矣上曰爾是徐潞修之弟乎淇修曰然矣琮鎮進奏姓名上曰爾之近族誰也琮鎮曰前假注書趙璜鎮之兄矣上曰擧顔爾是冕鎭之改名者乎琮鎮曰然矣上曰爾本實才而尙未登第爾弟先爲之爾亦必須爲之也大圭進奏姓名上曰其間何去耶大圭曰下鄕去矣上曰爾是能文者也賦表做幾首大圭曰賦則六百首表則千首矣潗進奏姓名上曰誰之族也潗曰前縣監沈逵之六寸孫矣上曰擧顔詩賦做幾首潗曰詩則二百首賦則百餘首矣衡柱進奏姓名上曰擧顔詩賦表做幾首衡柱曰賦三百首詩百首而表則無所做矣上曰年幾何衡柱曰二十二矣上曰爾是漢敦之子乎衡柱曰然矣上曰有兄弟乎衡柱曰無之矣上曰了了矣錫正進奏姓名上曰應製及節製幾次錫正曰應製則二次而節製則今番爲初矣萬大進奏姓名上曰爾於華城屢爲應試矣馝進奏姓名上曰做賦幾首馝曰二百餘首矣上曰年幾何馝曰二十九矣上曰居何處馝曰居開城府矣容羽進奏姓名上曰爾前此爲初試乎容羽曰再昨年菊製爲初試矣上曰居何處容羽曰居江華矣上曰誰之族也容羽曰無立朝之人而故左尹李長河之族矣上曰詩賦表做幾首容羽曰賦五十首詩三百首而表則無所做矣眩進奏姓名上曰誰之族也眩曰無立朝之人矣上曰做賦幾首昡曰百首矣夢亮進奏姓名上曰誰之族也夢亮曰在京人則無之矣上曰居何處夢亮曰居龍罔矣上曰做賦幾首夢亮曰二百首矣協商進奏姓名上曰誰之族也協商曰故承旨黃最彦之從孫矣上曰做賦幾首協商曰五十首矣起燮進奏姓名上曰誰之族也起燮曰前府使洪秉德之姪矣上曰做賦幾首起燮曰五六十首矣東燮進奏姓名上曰誰之族也東燮曰無立朝之人矣上曰做賦幾首東燮曰三百首矣上曰試官牌去來催促可也履永承命出傳時源進奏姓名上曰誰之族也時源曰無立朝之人而故大司諫朴承仁八代孫矣上曰做賦幾首時源曰百首矣奭佐進奏姓名上曰擧顔誰之族也奭佐曰抄啓文臣柳台佐之弟矣錫中進奏姓名上曰誰之族也錫中曰無立朝之人矣上曰爾是故忠臣之後乎錫中曰十二代孫矣上曰居何處錫中曰居安東矣上曰忠臣之後凡爲幾家錫中曰十五家矣上曰寧越配享後爾往見乎錫中曰見之矣上曰做賦幾首錫中曰三百首矣上曰何爲不赴鄕試而上京乎錫中曰伏聞莊陵誌將刊行故爲觀其冊子兼爲赴擧而來矣若洙進奏姓名上曰爾於功令應製亦被選乎若洙曰以三中爲初試矣上曰監初亦爲之乎若洙曰以終場爲之矣基采進奏姓名上曰誰之族也基采曰前判書丁範祖之族矣上曰做賦幾首基采曰百餘首矣上曰居何處基采曰居黃州矣蘭淳進奏姓名上曰年幾何蘭淳曰十七矣上曰爾與金芝淳爲幾寸蘭淳曰芝淳之弟也上曰做賦幾首蘭淳曰無所做矣星柱進奏姓名上曰詩賦表做幾首星柱曰賦百首詩數百首而表則無所做矣上曰年幾何星柱曰三十八矣道昇進奏姓名上曰居何處道昇曰居江華矣上曰誰之族也道昇曰前承旨朴長卨之十一寸矣上曰做賦幾首道昇曰二三百首矣履錫進奏姓名上曰誰之族也履錫曰前校理南履翼之八寸矣上曰賦表做幾首履錫曰賦則二百首表則五百首矣保商進奏姓名上曰誰之族也保商曰前判書金思穆之遠族也上曰做賦幾首保商曰百首矣上曰鄕人了了矣以何字爲行列乎保商曰以商字爲行列矣興沼進奏姓名上曰誰之族也興沼曰故承旨李鎮奎之從孫矣上曰做賦幾首興沼曰二百首矣義圭進奏姓名上曰誰之族也義圭曰前參判李義弼之寸外族矣上曰詩賦表策做幾首義圭曰賦百首詩二百首而來策則無所做矣上曰鄕曲之人了了矣爾於入京時有一家往來處乎義圭曰義弼家及前令李義述家矣得宗進奏姓名上曰居何處得宗曰居鐵原矣上曰爾是黃最彦之族乎得宗曰十四寸矣上曰詩賦做幾首得宗曰詩則百首而賦則無所做矣日進進奏姓名上曰居何處日進曰居平壤矣基冕進奏姓名上曰誰之族也基冕曰前承旨李尙度之十一寸矣上曰做賦幾首基冕曰以明經五六年從事故所做纔爲二百首矣宗岳進奏姓名上曰誰之族也宗岳曰前掌令吳大坤之族矣周翰進奏姓名上曰誰之族也周翰曰在京人則無之矣上曰做賦幾首周翰曰三百首矣治臣進奏姓名上曰誰之族也治臣曰故察訪金漢宗之外曾孫矣上曰做賦幾首治臣曰三百首矣儒生退立上命頒賞引儀唱行禮訖上曰賞紙詳爲分給毋致混襍可也頒賞訖上命書榻敎曰卿宰罷削人敍用今番幸行時守令處分人竝分揀肇源讀奏忠淸水使具明遠狀啓官鎭門聚點事達淳讀奏咸鏡監司李鼎運狀啓韓哥退限百日捉納事慶尙監司李亨元啓本罪人朴孫放送事分書判付訖上曰未肅拜司成改差令該曹口傳差出出榻敎命退諸臣以次退出
정조 21년
丁巳九月初三日巳時上御重熙堂軍士房承旨入侍禮房承旨同爲入侍時行左承旨李晩秀左副承旨李肇源假注書呂東植記事官金景煥記注官金良倜以次進伏訖上敎晩秀曰南廟奉審則無頉乎晩秀曰無頉矣上曰申飭亦各別爲之乎晩秀曰祭官執禮及下至守直輩竝嚴飭矣上敎肇源曰儒生賞格果善爲頒給乎肇源曰詳爲分給矣仍命退承史以次退出
정조 21년
行都承旨李鼎揆在外行左承旨李晩秀坐右承旨李肇源坐左副承旨李海愚坐直右副承旨朴奎淳坐直同副承旨未差注書金履永仕直柳遠鳴病假注書呂東植仕事變假注書尹東壽仕
정조 21년
李海愚啓曰行大司憲宋煥箕掌令許錄在外執義柳畊掌令尹寅基持平朴載德宋知濂牌招啓辭未下監察茶時之意敢啓傳曰知道
정조 21년
摠管前望單子入之李集斗韓晩裕申大顯落點
정조 21년
李海愚以都摠府言啓曰新除授副摠管韓晩裕時無職名令該曹口傳付軍職以爲肅謝之地何如傳曰允
정조 21년
以都承旨徐邁修掃墳呈辭傳于李肇源曰給由本職許遞政官牌招開政
정조 21년
李肇源啓曰行吏曹判書閔種顯參判權裕牌不進推考傳旨今方捧入而開政命下之後如是違牌不卽擧行事甚未安參議魚用謙受由在外判書參判更卽牌招何如傳曰允
정조 21년
有政吏批判書閔鍾顯進參判權裕未肅拜參議魚用謙受由在外右承旨李肇源進以李鼎揆爲承旨崔烜爲司諫朴吉源爲校理趙宗鉉爲判尹權裕爲同經筵趙德潤爲宗簿正韓允鎮爲慶基殿令黃勉喆爲南部令洪夏正爲典籍徐有曾爲司僕主簿鰲恩君單李敬一承膺祚爲典籍
정조 21년
兵批判書李祖源進參判柳誼病參議李文會病參知尹致性入直左副承旨李海愚進以具錫夏崔弘毅爲五衛將鄭宅慶爲忠翊將李錫祺爲訓鍊判官呂喆永爲守門將金近淳爲文兼李道文爲楊花別將僉知單鄭學畊內禁衛金宅礪今加折衝加資事承傳大護軍尹師國權護軍徐邁修洪明浩副司直柳相祚副司果韓致應盧致鳳以上竝單付
정조 21년
李海愚以御營廳言啓曰依下敎臣開坐于通衢本廳捉囚禁府羅將吳聖仁等七十八名除名羅將全致尙等五名雇立羅將金景文等六名追後捉來雇立羅將金昌玉等四名竝拿入各決棍十度時行首羅將韓得基都行首羅將金重泰各嚴棍十五度元犯實羅將金季命雇立羅將全興哲田聖春朴東斌等四名各嚴棍三十度後爲奴次移送刑曹之意敢啓傳曰知道因傳敎棍治之後逞憤於巡廳所屬作黨亂打云者紀綱所在不可但以痛惡言夜禁嚴飭豈特爲夜禁則名以法府皁隷犯夜本罪之外又犯罔赦之罪蟣蝨皁隷何足責也羅卒之束濕專係都事所謂堂上客而已王府關和莫嚴於明義錄則夜禁之猶不解弛政賴是耳身爲都事不惟不禁於未然乃敢不卽摘發於現發之後如許都事得免刑配可謂失之太寬當該一都事遠地勿限年定配伊日府內作拿時入直都事令該府拿問重勘前此府隷之肆虐固非一端至於今番所犯所關非細其敢諉罪郞隷晏然於試次乎判義禁閔鍾顯施以不敍之典其餘諸堂罷職卿則自初査實於深夜數刻之間容有區別只以常時不能檢飭之失本職遞差該府有開坐之事令政院政官牌招開政差出待下批牌招今日內開坐以示事有關於明義錄不以微事細節而或忽之意可也
정조 21년
傳于李海愚曰在外及未肅拜銓堂許遞與未差判堂前望單子入之
정조 21년
吏曹堂上前望單子入之判書宋煥箕參判徐邁修參議蔡弘遠落點
정조 21년
吏批再政判書宋煥箕在外未肅拜參判徐邁修進參議蔡弘遠進左副承旨李海愚進以金文淳爲判義禁尹師國爲知義禁李益運李祖承爲同義禁金載瓚爲大司憲金文淳爲宗廟提調李致中爲社稷提調趙雲絅爲敦寧判官李復鉉爲敬陵令金載謙爲監察兼春秋單承膺祚
정조 21년
玉堂前望單子入之應敎鄭萬始副應敎韓光植校理安策副校理鄭東榦修撰高宅謙李升運副修撰李晴落點
정조 21년
以副應敎韓光植修撰李升運牌不進罷職傳旨傳于李肇源曰只推
정조 21년
傳于李肇源曰水原鷗浦民人舊還焚券新還除耗當依輦路諸邑例爲之其間何以擧行而擧行形止蕩減數爻姑無狀聞何也此意下諭舊還之餉與還竝擧與否廣留亦有筵稟使之竝擧矣本府亦依此爲之事一體下諭而焚券時招致民人與出送判官間從便擧行亦爲下諭于華留
정조 21년
傳于李肇源曰推考房擧行駭然該房承旨遞差
정조 21년
承旨前望單子入之朴奎淳落點
정조 21년
以右副承旨朴奎淳牌不進罷職傳旨傳于李肇源曰只推更爲牌招
정조 21년
傳于李海愚曰右副承旨批下牌招入直
정조 21년
李海愚以司僕寺一二提調意啓曰本寺兼內乘李海愚以承旨坐直本院正張至顯兼內乘李惟秀以武所試官進去無以入直兼內乘李海愚正張至顯今姑改差卽令該曹口傳差出以爲推移入直之地何如傳曰正張至顯試官改付標追省記入直其代兵曹佐郞尹永儀使之除下直進去可也
정조 21년
李肇源以戶曹言啓曰宗廟東西外墻頹圮與將頹處竝爲改築後刻識年條椽木腐傷瓦子脫落諸處一體修補今已畢役改築間數及監董郞廳看役計士姓名依前例列錄以入而竝與各處所工匠等姓名載之本曹謄錄以爲後考之意敢啓傳曰知道
정조 21년
李晩秀以禮曹言啓曰專經文臣殿講居不人各於本司入直能誦後草記替直事命下矣卽接各其司擧案則吏曹正郞尹永輝禮曹正郞夫宗仁訓鍊院主簿高鳴鶴權知承文院副正字任俊常成均館學正金喆修學諭鄭敬翰南學訓導劉弘九俱爲能誦云使之替直之意敢啓傳曰知道
정조 21년
李海愚以兵曹言啓曰卽伏見全羅左水使趙岱狀啓則本營屬各邑鎭軍兵今秋官鎭門聚點時多定熟諳軍務將校廉探則鍊習如式器械軍物軍伍亦皆完備無闕而長興樂安兩邑器械間多破傷鍊習亦有疎忽座首兵校重棍懲礪云矣官鎭門聚點旣以正操例設行則常時不能鍊習亦不修補致有此執頉之擧其在戎政極涉疎忽長興樂安兩邑當該守令竝從重推考何如傳曰允
정조 21년
李海愚以兵曹言啓曰宗廟西邊外墻垣六處今日竝皆畢築矣守直衛軍解送之意敢啓傳曰知道
정조 21년
李海愚以壯勇營言啓曰因前外使趙心泰所啓外營內各庫典守節目修正以入以此添入外營節目自今番爲始定送內營句管監官一人各庫物種曝曬反閱而其他條件一依成式恪勤遵行之意分付外使何如傳曰允
정조 21년
李海愚以御營廳言啓曰禁府羅將輩開坐決棍之際名數浩多或慮有雜亂之弊計其實數則其中一名無所去處考準囚徒案一一呼名計數則實羅將具福得果爲從中隱避故追後捉致嚴棍二十度後拘留臣營而今此開坐旣因下敎擧行事體嚴重則幺麽羅將敢生隱漏倖免之計者揆以紀綱尤萬萬痛惡矇未察飭之失臣不勝惶恐而此不可尋常處之移送法司嚴刑重勘何如傳曰知道可謂化外之亂民自有當律移送刑曹嚴刑捧供啓聞而輸款之前雖至百推其可徑先勘律乎以此嚴飭刑曹可也
정조 21년
李海愚以武一所試官意啓曰臣所今日平明開場擧子捧單數自天字至黃字半字合爲二百二十八人而先自木箭試取之意敢啓傳曰知道
정조 21년
李海愚以武二所試官意啓曰臣所擧子自天字至玄字半字捧單原數一百四十八人矣今日平明開場先自木箭試取之意敢啓傳曰知道
정조 21년
李海愚以武一所試官意啓曰臣所今日木箭應試擧子自天字至地字九十人內具三矢二十五人二矢二十四人一矢二十一人入格合爲七十人而地字未畢試日暮姑停之意敢啓傳曰知道
정조 21년
李海愚以武二所試官意啓曰臣所今日自天字至玄字半字木箭試取一百八人內入格八十四人未及試取四十人日暮姑停之意敢啓傳曰知道
정조 21년
以忠淸監司韓用和狀啓行大司憲宋煥箕上疏上送事草莽臣宋煥箕疏曰伏以臣頃以常祿之不敢冒受猥陳短章祗俟處分忽於此際除旨遽降馹君繼至在臣私分固宜卽控肝膈之懇冀蒙鞶帶之褫而顧不惟瀆擾是懼適又有家內拘忌縮伏徊徨因循泯默遂至四朔之久矣今始出次齋沐仰暴微衷惟聖明治其罪而察其情焉臣之始叨是任也瀝血丐免辭已罄竭復焉敢覶縷架疊重犯煩猥之罪而第竊自念臣於向者冒昧一出而空疎譾劣之實狀畢露無餘日月之明必已照燭而匪意誤恩又及無似使此風憲之任久委樵牧之社臣之慙恧惶蹙不啻倍蓰於前益無措躬之所也仍又念師傅重任之尙爾虛縻尤非臣所敢安者也臣之退歸之時卽是卸免之日也草莽賤品還他本分雷肆華銜依舊自在名實之相反未有甚於此者臣固不足言而淸朝綜核之政豈有如是臣身雖跧伏田廬而區區微忱寤寐戀結於胄筵每竊聞睿學日就而講課不轍則欽仰欣忭攢手以祝而惟玆旣退之蹤永無更進之望及蒙冊禮食物之匪頒異數則親戚鄕黨與共娯樂而雖切榮感之忱實愧罔功之賞顧何敢貪榮戀寵冒據匪據不恤一世之嗤點乎抑臣又有不勝感泣繼以懍惕者迺者貤贈之典是豈臣夢寐之所到耶臣手奉華誥口頌隆渥而闔門之慶幸靡極閭里之瞻聆俱聳誠不知不肖無狀之臣何以得此於我聖慈也臣以孤露餘生慟纏風樹望絶揚顯而自顧盜竊惟懼忝辱今乃緣一身匪分之寵侈三世追榮之恩臣心之悸恐霣越當復如何伏乞天地父母曲垂鑑諒亟遞臣本兼諸職仍命銓曹不復檢擬俾得以安意邱壑畢其餘年千萬大願臣無任云云答曰省疏具悉卿懇月廩辭巽代送食物食物辭巽又何其過當之甚冢宰新命是豈難可强而强之哉大臣以人事君擧卿之名書進于剡單已久矣體卿心私也敬大臣公也於是乎公私之分判而輕重莫或相混且在外儒臣之叨是任者卿家兩先正尙耳近世旌招之臣間有爲者亦豈以强所難强施之於勸令幡然之時也由前而故事可述由後而政例卽然謂之非卿莫可亦可況在掌銓之前猶欲責之以世道望其遐心之勉回旣掌銓矣益安得不以是期待之也哉卿須卽起登途以副延佇之至意仍傳曰此批答遣史官傳諭于吏曹判書宋煥箕
정조 21년
右副承旨朴奎淳疏曰伏以臣貿蔑無聞愚闇轉甚數十年立朝常以爲吾君在上直則可行不知畸孤之蹤人無難蹂踐耳頃年偶與院僚閑漫酬答不過論人文筆之善否而不虞屬垣之耳竟招伺影之射致勞我聖上分析之敎畢竟息鬧之方只許暫謫而亦擇善地臣嘗感激悚惶實不知聖意之軫念臣何以及此也乃於賜環經年之後又蒙恩補待罪永平適當香祝行次晨夜迎陪未及終境數十里臣之宿祟疝癖觸寒猝發宛轉叫苦之頃史官忙發不饒呼吸遂致落後不時急病可疑稱托捉去鄕所見若代行臣安得免辜恩慢命之罪哉特荷聖朝寬貸之典止配本地朞年而又赦臣之前後負犯若此而每被造化之曲全至於今番都政日所下傳敎悉燭臣情踪無復餘蘊雖使臣自爲之解亦無以加此天地之大無物不容日月之明無幽不燭螻蟻賤臣惟有沒身頌祝而已千萬夢想之外喉院除旨忽下於杜門屛伏之中驚惶靡措愈增集本之懼豈不欲一瞻耿光叨謝生成之德而義分所在不敢冒出召牌之下重犯違傲臣罪於是尤大伏乞聖明削臣之職治臣之罪以爲奉職無狀者之戒仍令溝壑之命得以自遂焉臣無任云云省疏具悉爾其勿辭察職
정조 21년
校理安策疏曰伏以臣蒙愚譾劣冥行擿埴之狀通朝之所共知也隨處錯誤瘡疣百出偏蒙聖恩保有今日而畢竟顚沛臣亦自知年前申之啓出而滿紙論列與臣疏本意一切相反無非題外臣固付之一笑雖不欲呶呶爭辨而旣被刊改之斥三司一步已成鐵限至於甲辰冬一疏亦不過隨衆參論而今於年久之後厚招疑謗至被銓家之罰臣滿心慙恧實不知措躬之所也臣與左諭善臣尹得孚爲舅甥之親而生長母家亦曾受學名雖舅甥情同父子本末巨細無不與知而臣舅釋褐以後與世孤立絶無來往相從之人息交絶遊杜門守拙曾不知其幾年則到今以臣疏中一句語謂逼其舅至有施罰之擧者實是意慮之所不到而情外之情外也臣卽欲剖腹刳心以明臣之本心而不可得也臣於舅甥之間情地之與他自別如上所陳若知有毫分侵逼之嫌則顧何忍無難爲說甘自歸於傷倫悖義之科哉今若責臣以昧於涉世罪臣以不能自立則臣固甘心而乃以䵝䵢之迹如是爲言莫非臣行己無素不能見孚於人之致復誰怨尤噫臣之尤有所萬萬痛悼者所被銓罰有關倫常豈敢以屑越爲懼而不一鳴暴於君父之前哉臣之有罪無罪天地神明實所鑑臨臣不必區區辨論而更何敢束帶彈冠抗顔周行上壞淸朝之大防自陷彝倫之重罪哉且臣之遞歸海南今已經年而拘於前官解由尙未得出以此以彼官職去就非所可論召牌之下承膺無路臣罪至此尤合萬殞玆敢不避猥越之誅冒瀆崇嚴之聽伏乞天地父母俯垂憐悶亟遞臣職以安私分仍治臣罪以嚴國綱千萬幸甚臣無任云云省疏具悉爾其勿辭察職
정조 21년
丁巳九月初四日辰時上御重熙堂左副承旨入侍時左副承旨李肇源假注書呂東植記事官金景煥記注官金良倜以次進伏訖上曰二提學方下直矣當於何日出去云耶肇源曰十三日當出去而十八日當還云矣上曰安岳郡渰漂戶果已結構云耶肇源曰當於今月望前奠接而渰沒則初非大段大抵聲聞太過云矣且本邑素稱多田而今年則田穀大登民事不足慮矣上曰御史呂駿永何當還來云耶肇源曰日字若遲則恐有沿路貽弊之端故當速還云矣上曰文臣書題落點先爲出給可也賤臣承命出傳仍命退承史以次退出
정조 21년
行都承旨李鼎揆在外行左承旨李晩秀鑄字所進右承旨李肇源病左副承旨李海愚坐右副承旨朴奎淳坐直同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
藥房提調李時秀左副承旨李海愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
金達淳啓曰行大司憲金載瓚未肅拜掌令許鍒在外執義柳畊掌令尹寅基持平宋知濂朴載德牌招啓辭未下監察茶時之意敢啓傳曰知道
정조 21년
金達淳啓曰備邊司郞廳來言今日賓廳日次而大臣身病不得來會云矣敢啓傳曰知道
정조 21년
李海愚啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 21년
傳于李海愚曰諸承旨持公事入侍
정조 21년
以工曹坐不坐單子傳于朴奎淳曰參判聞有實病與參議許遞前望單子入之
정조 21년
金達淳啓曰判義禁金文淳知義禁尹師國同義禁李祖承牌不進推考傳旨今方捧入而今日內開坐事命下之後如是違牌不卽擧行事甚未安竝更卽牌招何如傳曰允
정조 21년
禁府堂上前望單子入之判義禁趙宗鉉知義禁李祖源落點
정조 21년
金達淳啓曰紙品過厚之弊前後飭禁何等申嚴而今番監試初試二所榜目紙品太厚有違定式極涉駭然當該試官及應辦官所當重勘而本院請推之外無他可施之罰何以爲之敢稟傳曰此後嚴飭
정조 21년
以同副承旨金達淳遞差傳旨傳于李海愚曰分揀牌招入直
정조 21년
以副應敎韓光植校理安策修撰李升運牌不進罷職傳于金達淳曰只推
정조 21년
朴奎淳以弘文館言啓曰本館上番闕直已至多日事甚未安副應敎韓光植修撰李升運旣有只推之命校理安策疏批已下副校理洪樂游由限已過與新除授校理朴吉源竝卽牌招以爲推移入直之地何如傳曰允
정조 21년
朴奎淳啓曰卽者副修撰洪秀晩以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 21년
朴奎淳以吏曹言啓曰成均館典籍申羲淳受由過限未上來依例改差何如傳曰允
정조 21년
朴奎淳以兵曹言啓曰五衛將成大中身病猝重時月之內無望供職呈狀乞遞宿衛輪番之任不可久曠改差何如傳曰允
정조 21년
朴奎淳以刑曹言啓曰因御營廳啓辭元犯實羅將金季命雇立羅將全興哲田聖春朴東斌等各嚴棍三十度後爲奴次移送刑曹事命下矣金季命咸鏡道穩城府全興哲慶興府田聖春平安道碧潼郡朴東斌渭原郡竝爲奴定配所卽爲押送之意敢啓傳曰不可爲奴而止棍無辜限待限滿更爲嚴刑究覈犯夜禁及毆打因傳敎擧行衙門下屬情節啓聞後發配若不直招當付之巡邏營門直用軍律卿等詳考明義錄則可知夜禁之法意就考大明律則當知啓下擧行之關係首倡與造謀人等區別該廳草記猶不分明各別嚴覈若有疑端而不可不更有盤問者則行首羅將亦爲捉來嚴刑究問而否則只治草記中諸漢其時府中都事之仕進者爲幾人知與不知一款亦爲捧招可也
정조 21년
朴奎淳以義禁府言啓曰本府都事尹象基遠地勿限年定配事承傳啓下矣尹象基咸鏡道慶興府勿限年定配而以承傳內辭意具罪目依例發遣府羅將押送配所何如傳曰允法府之郞不知明義錄亦不知傳敎關係縱隷殆若逞憤然者如許府郞之得免刑推者蓋有思量之端而寬恕則竝與配所而致勤下敎然後有此更爲草記者豈不駭然之甚乎當該堂上爲先推考可也
정조 21년
朴奎淳以義禁府言啓曰保放罪人尹行直病勢少差云還囚一體照律以入之意敢啓傳曰知道
정조 21년
朴奎淳以義禁府言啓曰時囚罪人崔廷岳尹恒儉等各杖九十收贖告身盡行追奪徒二年半定配照律公事判付內依允功減一等事命下矣崔廷岳功減一等杖八十收贖告身盡行追奪江原道鐵原府豐田驛徒二年定配尹恒儉功減一等杖八十收贖告身盡行追奪忠淸道保寧縣靑淵驛徒二年定配而竝以判付內辭意具罪目依例發遣府書吏羅將押送于各其配所何如傳曰允
정조 21년
朴奎淳以義禁府言啓曰時囚罪人權襈杖八十收贖奪告身三等照律公事判付內白祠一款嚴辭痛禁云爾則可謂公罪以公罪勘放事命下矣權襈杖八十以公罪收贖放送之意敢啓傳曰知道
정조 21년
朴奎淳以武一所試官意啓曰臣所今日平明開場自地字木箭仍爲試取之意敢啓傳曰知道
정조 21년
朴奎淳以武二所試官意啓曰臣所今日平明開場應射擧子自玄字半字木箭仍爲試取之意敢啓傳曰知道
정조 21년
朴奎淳以武二所試官意啓曰臣所今日自玄字半字木箭試取四十人內入格二十五人昨日入格八十四人合爲一百九人內三矢入格五十一人二矢入格三十七人一矢入格二十一人矣木箭今已畢試鐵箭鱗次以兩防牌試取之意敢啓傳曰知道
정조 21년
朴奎淳以武二所試官意啓曰臣所今日片箭應射擧子一百七人而入格七人內貫中一人邊一中六人矣片箭今已畢試騎芻鱗次試取之意敢啓傳曰知道
정조 21년
朴奎淳以武一所試官意啓曰臣所今日木箭擧子自地字至黃字半字一百十二人內具三矢二十六人二矢二十三人一矢二十五人昨日入格七十人合爲一百四十四人而黃字未畢試日暮姑停之意敢啓傳曰知道
정조 21년
朴奎淳以武二所試官意啓曰臣所今日騎芻應射擧子爲一百七人而試取二人內入格一人未及試取一百五人日暮姑停之意敢啓傳曰知道
정조 21년
禁府啓目義禁府都事南履正原情云云傳旨內辭緣泛稱遲晩刑推得情何如判付啓身居府中不能禁戢之罪何論知與不知嚴加照律草記爲良如敎又照目照訖講一所試官李翊模金履喬林漢浩尹悌東韓興裕洪致榮二所試官鄭履綏朴鍾淳鄭來百趙得永尹益烈四所試官尹序東鄭觀輝沈興永尹涵尹行直等矣本府議啓內開講前日之申飭何如而不體從緩之聖意先看儒單發問氄義者俱極可駭兺不喩敢於淑問之下不思訟愆之方語涉自明揆以法綱尤爲駭然竝只以此照律罪從重論各杖一百收贖告身盡行追奪私罪奉敎苟能善爲則豈有物情之拂鬱乎竝只施以不敍之典爲良如敎又照目藍浦前縣監權襈本府議啓內影堂之冒禁創設依祠院例勘罪旣是法典則白祠之繼建雖云嚴辭痛禁身爲守令稱以地名之符合無難犯科殊甚可駭以此照律罪杖八十收贖奪告身三等私罪奉敎白祠一款嚴辭痛禁云爾則可謂公罪以公罪勘放爲良如敎又照目藍浦前縣監尹愭矣本府議啓內影堂之營始雖在前官之時祠院之繼建旣在莅任之後且有毁撤之營關則一任儒生之稱托不卽擧行揆以法綱誠極駭然以此照律罪杖八十收贖奪告身三等私罪奉敎依允功減一等爲良如敎又照目照訖講三所試官金銑朴崙壽李貞運沈奎魯申龜朝李弘達等本府議啓內不有申明之法式莫體諄複之飭諭單子則先看草記則冒呈者揆以法綱節節可駭竝只以此照律罪從重論各杖一百收贖告身盡行追奪私罪奉敎依允爲旀文義一款姑置之草記日損體尤可駭然何必區別於其間乎竝只削職放送爲良如敎
정조 21년
朴奎淳以義禁府言啓曰時囚罪人南履正原情公事判付內身居府中不能禁戢之罪何論知與不知嚴加照律草記事命下矣南履正傳旨內伊日府內作拿時入直拿問重勘罪取考律文則大明律拒敺追攝人條有曰凡官司差人句攝公事而敺所差本犯重者罪止杖一百流三千里監官吏失於覺擧者減三等大典通編推斷條有曰犯私罪杖一百以上之罪決杖告身盡行追奪襍令條有曰王府決杖者代以金贖大明律存留養親條有曰凡祖父母父母老疾應侍家無以次成丁者若犯徒流收贖存留養親矣南履正杖一百流三千里減三等杖八十收贖告身盡行追奪徒二年定配而其母年七十九無兄弟獨身云杖八十徒二年定配依法典收贖告身盡行追奪放送何如傳曰親年旣云如是篤老則其在絜矩之政合施參恕之道特爲附過還職可也
정조 21년
副修撰洪晩秀疏曰伏以臣父臣聖淵所患風病于今跨三朔而迄無痊完之望口喎終未快正耳痛近又添苦偏面之浮硬左眼之騰露種種諸症了無差勢方又連試鍼灸而此際臣之母素患癖積胸痛卽四十年貞疾衰頹癃羸床褥爲命矣近値涼候失攝自四五日來本症又復添劇症形委篤粥飮不能下臣以孑然獨身不見病父病母之顔今十有七日矣醫藥旣不得將護苦歇只憑於傳聞顧臣煎鬱悶迫之私實是情理之所不能堪而惟屢瀆是懼抑情按住以至今日矣今則情益急而勢益迫實有不能自已者玆敢疾聲仰籲徑出禁扃伏乞聖慈俯垂鑑涼特遞臣所帶之職俾便救護仍治臣擅離之罪以肅朝綱不勝幸甚臣無任云云省疏具悉爾其勿辭救護
정조 21년
丁巳九月初五日辰時上御誠正閣藥房入診諸承旨持公事入侍時提調李時秀左副承旨李海愚右副承旨朴奎淳記事官金履永假注書呂東植記事官承膺祚吳泰曾檢校直閣金勉柱以次進伏訖時秀曰日候稍涼聖體若何上曰一樣矣時秀曰寢睡水剌之節若何上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫宮待令入診何如上曰置之上曰今年康津係歉荒則豈可爲竄配之地乎況該都事罪犯宜送西水羅等地而乃送於此邑乎配所磨鍊之禁堂果誰耶承旨出問可也且羅將輩事大關紀綱則刑曹之尙不定配亦不成說矣此等事政院何不催促乎此後以羅將爲名者一或犯夜自捕廳以當該一都事依定式拿處令政院直捧傳旨之意爲草記事承宣出諭使之書揭于廳壁可也上曰金吾開坐有何難事而尙不爲之何也海愚曰判堂則有實病而他堂則未及聞知矣上曰判堂則其家人不赴金吾之坐矣仍命書榻敎曰禁堂中無端違牌諸堂判義禁外竝罷職判堂許遞與未差之代前望單子入之待下批牌招開坐上曰各房公事竝爲直入上敎奎淳曰承宣之年前被謫非緣於向來事乎奎淳曰待罪永平時事也上曰伊時忘却未卽放還矣向來事誠可謂萬萬不成說矣同僚酬酢之說忽於數日後疏駁世豈有如許風習乎卽此一着便知其人之不好而予則或慮本事之轉輾層激故不能矯正於目下承旨試思之此時處分蓋出於不得已也其時疏駁之承宣誰也奎淳曰其時李義鳳適問於臣故臣只稱其文筆之有才矣其後三日洪義榮金孝健聯疏論列義榮則以右位爲疏頭而主張者乃孝健矣仍命退諸臣以次退出
정조 21년
丁巳九月初五日辰時上御重熙堂左副承旨入侍時左副承旨李海愚假注書呂東植記注官金良倜記事官承膺祚以次進伏訖上曰東堂一二所榜果於明日內出之云耶海愚曰俄纔問之而未及知來矣上曰然則知入可也賤臣承命出傳回奏曰二所則明日當出榜而一所則當在再明云矣上曰時任憲長不可兼帶金吾矣禁堂中金載瓚則勿爲出牌可也良倜承命出傳海愚曰前承旨金達淳今日當出文臣書題而昨已遞差矣文臣題何以爲之乎上曰招入闕門外使之出題可也良倜承命出傳上曰出榜若至再明則必多貽弊之端催促一所使之明日內出榜可也仍命退承史以次退出
정조 21년
丁巳九月初五日未時上御重熙堂左副承旨入侍時左副承旨李海愚假注書呂東植記注官金良倜記事官承膺祚以次進伏訖上命書同副承旨遞差傳旨判付訖仍敎曰先爲出給以勿違牌之意通之可也賤臣承命出傳上曰印所之抄啓文臣省記者誰也知入可也賤臣承命出傳回奏曰黃基天云矣仍命退承史以次退出
정조 21년
都承旨未差行左承旨李晩秀內閣直右承旨李肇源坐直左副承旨李海愚坐右副承旨未差同副承旨金達淳坐直注書金履永仕柳遠鳴病假注書呂東植仕直事變假注書尹東壽仕
정조 21년
金達淳啓曰行大司憲金載瓚未肅拜執義柳畊掌令尹寅基持平宋知濂朴載德牌招啓辭未下掌令許鍒在外監察茶時之意敢啓傳曰知道
정조 21년
工曹堂上前望單子入之參判李身晦參議朴奎淳落點
정조 21년
李晩秀啓曰吏曹郞廳來言承旨有闕政事取稟傳曰在外都承旨許遞前望單子入之待下批牌招
정조 21년
以慶尙監司李亨元漂船狀啓傳于李肇源曰船隻旣完依湖南昨年例不待問情回下候風依願卽速發送事令廟堂分付
정조 21년
李晩秀以弘文館言啓曰本館下番闕直事甚未安副應敎韓光植校理安策修撰李升運旣有只推之命副校理鄭東榦自鄕上來云修撰李升運卽爲牌招入直副應敎韓光植校理安策副校理鄭東榦一體牌招察任何如傳曰允
정조 21년
李肇源以武一所試官意啓曰臣所今日平明開場自黃字本箭仍爲試取之意敢啓傳曰知道
정조 21년
李肇源以武二所試官意啓曰臣所今日平明開場騎芻仍爲試取之意敢啓傳曰知道
정조 21년
李肇源以武一所試官意啓曰臣所今日木箭應射擧子二十六人內具三矢三人二矢一人昨日入格七十四人再昨日入格七十人合爲一百四十八人矣木箭今已畢試鐵箭鱗次開場而以兩防牌試取之意敢啓傳曰知道
정조 21년
李肇源以武二所試官意啓曰臣所今日騎芻應射擧子爲一百五人而入格十一人昨日入格一人合爲十二人內二中一人一中十一人矣騎芻今已畢試鳥銃鱗次以六貫革試放之意敢啓傳曰知道
정조 21년
李肇源以武一所試官意啓曰臣所鐵箭應射擧子自天字至黃字半字一百四十八人畢試內具三矢一百九人二矢二十一人一矢九人入格合爲一百三十九人而仍自天字片箭四貫革加設令六貫革試取之意敢啓傳曰知道